Астанада биыл 9300 азаматты қаржылық сауаттылыққа үйретеді
"Астанада биыл 9300 азаматты қаржылық сауаттылыққа үйретеді" | "https://abai.kz/post/181791"
TITLE: Астанада биыл 9300 азаматты қаржылық сауаттылыққа үйретеді
URL: https://abai.kz/post/181791
META: "Астанада биыл 9300 азаматты қаржылық сауаттылыққа үйретеді" | "https://abai.kz/post/181791"
DATE: 28.03.2024
AUTHOR(s): Abai.kz
TOTAL WORDS: 183
TEXT: «АMANAT» партиясы Мемлекет басшысының тапсырмасын іске асыру үшін былтырдан бастап азаматтарға қаржылық білім беру мақсатында «Қарызсыз қоғам» жобасын іске асыра бастады. Аталған жоба аясында Астана қаласы бойынша биыл 9300 азаматты қаржылық сауаттылыққа оқыту жоспарланып отыр, деп хабарлады елорда әкімдігінің ресми сайты. Дәл қазіргі таңда оның 1500-ге жуығы семинарларда дәріс алып шықты. Жалпы, жобаның мақсаты – мемлекеттік орындармен бірлесе отырып, халықтың әл-ауқатын көтеруге, азаматтардың өмір сүру сапасын арттыруға ықпал ету. «Қарызсыз қоғам» жобасын жүзеге асыру үшін алты бағыт жасақталған. «Аманат» партиясы Астана қаласы филиалы атқарушы хатшысының міндетін атқарушы Мұхаммед Болысбек жобаның негізгі бағыттарына тоқталды. Жоба ұйымдастырушыларының мәліметінше, қаржылық сауаттылықты арттыруға арналған курстар бес күнге созылады әрі тегін оқытылады. Мамандардан құралған топ тек қалаларда ғана емес, сегіз аймаққа шығып, соның ішінде ауылдық жерлерде оқу семинарларын өткізді. Онда азаматтар кірістер мен шығыстарды жоспарлау, несиелерді өтеу мен тәуекелдерді басқару, сондай-ақ жинақ ақшаларын қаржы құралдарына сауатты салу бойынша білім алуға мүмкіндік алады. Мұнда тек кеңес алып қана қоймай, барлық ниет білдірушілер өз ісін ашу үшін өз бизнес-жоспарын түзуге де үйренеді. Айта кетейік, Астана қаласында қаржылық сауаттылыққа үйрететін сарапшылар қызмет етеді. Олар әр аптада жаңа топты оқытып шығаруда. Abai.kz
